Elísabet Englandsdrottning mun stýra fjölskyldufundi í konungsfjölskyldunni á mánudag þar sem reynt verður að leysa deiluna sem komin er upp eftir að hertogahjónin af Sussex , Harry og Meghan , tilkynntu að þau ætluðu að draga sig í hlé frá hefðbundnumstörfum konungsfjölskyldunnar og eyða meiri tíma í Norður-Ameríku . Auk Elísabetar og Harry mun faðir hans , Karl , og bróðir , Vilhjálmur , taka þátt í fundinum á sveitasetri drottningar og Filippusar eiginmanns hennar , Sandringham , í austurhluta Englands . Meghan mun taka þátt í fundinum í gegnum fjarfundabúnað en hún er í Kanada . Meðal þess sem verður rætt á fundinum eru fjármál hjónanna — hversu mikið fé þau munu fá greitt áfram í gegnum Karl og hvort þau haldi konunglegri tign sinni . Eins hvaða auglýsingasamninga þau munu geta gert miðað við stöðu þeirra og fleira , að því er segir í frétt Sunday Times . Karl , Vilhjálmur , Katrín , Meghan og Harry . AFP Harry , Meghan og sonur þeirra Archie eyddu jólunum í Kanada og Meghan , sem er bandarísk og starfaði sem leikkona áður en hún gekk í hjónaband með Harry , sneri þangað aftur í síðustu viku . Á fimmtudag gerði drottningin þá kröfu á starfsfólk hjá konungsfjölskyldunni að reyna að finna nothæfa lausn á vandanum með það markmið að koma til móts við kröfur þeirra um meira frelsi . Nokkrir kanadískir fjölmiðlar hafa greint frá því að Meghan dvelji í Vancouver þar sem fjölskyldan eyddi jólunum og er þar með syni sínum Archie sem varð eftir ásamt barnfóstru á meðan foreldrarnir fóru til Bretlands að nýju og vörpuðu sprengju sem nefnd er „ Megxit “ í breskum fjölmiðlum . Harry og Meghan hafa sagt að þau ætli áfram að styðja drottninguna af heilum hug . „ Við ætlum að draga okkur í hlé sem „ háttsettir “ ættingjar konungsfjölskyldunnar og viljum verða fjárhagslega sjálfstæð . Á sama tíma styðjum við að fullu við bakið á hennar hátign , drottningunni , “ sögðu þau í yfirlýsingunni . Þar kemur einnig fram að þau hyggjast verja tíma sínum jafnt milli Bretlands og Norður-Ameríku , líklega Kanada . Þau ætla að halda heimili áfram í Windsor-kastala þegar þau eru í Bretlandi . Í tilkynningu frá konungshöllinni sem kom í kjölfarið segir að ákvörðun hertogahjónanna sé sýndur skilningur en skilji eftir sig flókin úrlausnarefni sem taka muni tíma að vinna úr . David McClure , sem er sérfræðingur í fjármálum konungsfjölskyldunnar , segir að það sé eitruð blanda að ætla sér að vera bæði hluti af konungsfjölskyldunni sem og sjálfstæðir einstaklingar . Hann segir að slíkt kunni ekki góðri lukku að stýra og sagan sýni að það hafi einfaldlega ekki gengið upp . „ Hvernig getur þú verið hálfur inni og hálfur úti ? Helming vikunnar sinnt opinberum skyldum og hinn helminginn vinnur þú þér inn eigin tekjur í sjónvarpi , með fyrirlestrum , bókum ? “ segir hann í viðtali við Press Association . Harry hefur átt erfitt með að fóta sig innan konungsfjölskyldunnar og í fyrra greindi hann frá því að þeir bræður , Vilhjálmur og hann , væru að vaxa frá hvor öðrum . Harry hefur ekki heldur farið leynt með andlega líðan sína og hann og Meghan viðurkenndu í fyrra að þeim liði ekki vel í kastljósinu sem fylgdi í kjölfar brúðkaups þeirra í Windsor-kastala í maí 2018 og fæðingu Archie ári síðar . Eins hafi fréttaflutningur , sem oft á tíðum er neikvæður , farið illa í þau ekki síst sá sem Harry segir að sé litaður af rasisma , vegna uppruna Meghan . Vilhjálmur prins er miður sín yfir stöðunni og segir að konungsfjölskyldan sé ekki lengur saman í liði . Hann hafi átt erfitt með það í hvaða átt samband þeirra bræðra hafi þróast og að hann vonist til þess að bræðraböndin eigi eftir að styrkjast að nýju . „ Ég hef haldið utan um bróður minn allt mitt líf og nú get ég það ekki lengur . Við stöndum ekki lengur saman , “ er haft eftir vini hans í breskum fjölmiðlum í dag .